**Taustatietoa Pilkingtonin tiedotteeseen**

**Pilkington tukee irtisanottujen työllistymistä**

Pilkingtonin Ylöjärven tehdas sulkee ovensa juhannukseen mennessä, jolloin noin parisataa pilkingtonilaista joutuu etsiytymään uusille urille.

Pilkington on halunnut olla aktiivisesti etsimässä työntekijöilleen uusia työ- ja kouluttautumismahdollisuuksia. – Meille on tärkeää, että työntekijöille hahmottuu mahdollisimman laaja kirjo tulevaisuuden vaihtoehdoista. Olemme myös halunneet varmistaa, että he ymmärtävät oman osaamisensa, selventää Pilkingtonin henkilöstöpäällikkö **Johanna Kuusela**.

-Työntekijöidemme keski-ikä on noin 40 vuotta. Monet ovat aloittaneet tehtaallamme parikymmentä vuotta sitten ja saaneet työn ohessa korkeatasoisen teollisen valmistuksen koulutuksen. Tehtaamme laatu- ja turvallisuusasiat ovat huippuluokkaa ja työntekijämme ovat näissä todella valveutuneita. Siksi on tärkeää, että heidän osaamisensa saadaan puettua sanoiksi. Monet eivät ole välttämättä tulleet edes ajatelleeksi omaa korkeatasoista osaamistaan, koska se on ollut meillä niin arkipäivää, Kuusela jatkaa.

Kuusela kiittelee henkilöstön moraalia. -Työntekijät ovat tehtaan lakkautusuutisenkin jälkeen tehneet tuotantoennätyksiä, laatu on parempaa kuin koskaan ja yhteishenki on vahva.

Pilkington on kannustanut vahvasti henkilöstöään tarttumaan tarjottuihin mahdollisuuksiin. Kuuselan mukaan pilkingtonilaisille sopivia työpaikkoja on lähiseudulla tarjolla kohtuullisen hyvin. Hän kiittelee myös kuntien vahvaa tukea. -Esimerkiksi lähihoitajakoulutuksen työssäoppimispaikat järjestynevät kaikki lähikunnista. Myös lähihoitajien työllistyminen koulutuksen jälkeen on melko varmaa, Kuusela toteaa.

Lisätietoa:

Johanna Kuusela, HR-päällikkö, Pilkington Automotive Finland Oy, p. +358 50 5660939, johanna.kuusela@fi.nsg.com

**Miksi Ylöjärven tehdas suljetaan?**

Pilkington Automotiven Ylöjärven tehdas on tuottanut laminoituja tuulilaseja autovalmistajille ja varaosalasimarkkinoille.

-Autoteollisuuden hiipuminen kansainvälisesti on heikentänyt lasin kysyntää. Myös rakentamisen väheneminen erityisesti Pohjois-Amerikassa ja Euroopassa on supistanut lasituotantoa. Kysynnän heikkeneminen on tuntunut kaikissa lasiteollisuuden yrityksissä ja kaikkialla maailmassa, selventää Pilkington Automotive Finlandin toimitusjohtaja **Rami Tähtinen**.

Pilkingtonin Ylöjärven tehtaan tuotanto on ollut huippuunsa viritettyä, tehokasta ja korkealaatuista. Tuotantoa on kuitenkin ollut liikaa markkinatilanteessa, jossa ajoneuvolasia ei enää tarvita samanlaisia määriä kuin huippuvuosina. -Ylöjärven tehtaan tuotteiden markkinat ovat pienentyneet noin 20 %. Se on merkittävä muutos. Ja koska NSG Group -konsernilla on vastaavaa tuotantokapasiteettia vapaana tehtaillaan Suomen ulkopuolella, Ylöjärven tehtaan ylläpitäminen ei enää ole mahdollista, Tähtinen kertoo sulkemisen syistä.

Pilkington on ollut Ylöjärven suurin yksityinen työnantaja. Yritys omistaa kaikki kiinteistönsä ja tonttinsa. Ylöjärven tehtaan tuotantotilojen tulevaisuus on vielä avoinna. Osa kone- ja laitekannasta hyödynnetään Pilkingtonin muissa Suomen toimipisteissä.

**Miltä näyttää Pilkington Automotive Finlandin tulevaisuus?**

Ylöjärven tehtaan sulkemisesta huolimatta Tähtinen uskoo Suomen Pilkingtonilla olevan kaikki menestymisen eväät kansainvälisillä lasiteknologian markkinoilla.

-Teollisuutemme kustannusrakenteen vuoksi emme kykene kilpailemaan massatuotannon tehokkuudessa, vaikka auto- ja rakennusteollisuus kasvaisivat voimakkaasti ja peruslasien kysyntä kasvaisi entisiin huippulukemiinsa. Ylöjärven tehtaan sulkemisen jälkeen Suomen Pilkingtonin painopiste on vaikeissa erikoistuotteissa, jolloin tuotekehityksen ja lasiteknologisen osaamisen merkitys kasvaa entisestään, Tähtinen korostaa.

Tähtinen uskoo, että suomalaisten hyvä peruskoulutus, käytännönläheisyys teknologisessa kehitystyössä ja mahdollisuus osallistua oman työnsä kehittämiseen matalan organisaatiokulttuurin ansiosta luovat kuitenkin vahvan pohjan kilpailukykyiselle erikoislasituotannolle. -Erikoislasien valmistamiseen tarvitaan merkittävästi muutakin kuin pelkkää tehotuotantoa, muun muassa teknistä osaamista, innovatiivista tuotekehitystä, sitoutumista korkeaan laatuun ja kykyä verkostoitua. Dynaamista ja innovatiivista tapaa tehdä erikoistuotteita on vaikea kopioida halvemman työvoiman maihin, joten niillä on Suomessa vahva kasvusija, Tähtinen pohtii.

Lisätietoa:

Rami Tähtinen, toimitusjohtaja, Pilkington Automotive Finland Oy, p. +358 50 5660042, rami.tahtinen@fi.nsg.com

**Pilkingtonilaiset Ahot uusille urille**

36-vuotiaista ylöjärveläisistä **Mari** ja **Jari Ahosta** tuli pilkingtonilaisia 19-vuotiaana. Suurtalouskokeiksi aikanaan kouluttautuneet Ahot ehtivät työskennellä lasityöntekijöinä Ylöjärven tehtaalla 16 vuotta. Perheeseen kuuluvat 3- ja 7-vuotiaat lapset. Ahot rakensivat omakotitalon tehtaan kupeeseen vuonna 2006.

Varaluottamusmiehenä toiminut Jari Aho otti viimekesäisten yt-neuvottelujen jälkeen selvää kiinnostavista koulutusvaihtoehdoista ja aloitti aikuisopiskelijana sähköasentajan opinnot työnsä ohessa. Päätoimiseksi opiskelijaksi hän jättäytyi helmikuussa 2013. Jari Aholla ei ole tietoa työllistymisestään koulutuksen päättyessä vuoden kuluttua.

Mari Aho työskentelee tehtaalla toistaiseksi, mutta ei tiedä viimeistä työpäiväänsä. Hoitoalan työt ovat kiinnostaneet häntä aina, joten hän on erittäin ilahtunut siitä, että työnantaja on järjestämässä lähihoitajakoulutusta. Mari aikoo opiskella lähihoitajaksi, jos vain mahtuu ryhmään.

Vaikka yt-neuvottelut ja tehtaan lopettamispäätös oli Ahoillekin sokki, uskovat he muutoksen tuovan mukanaan paljon myös uusia mahdollisuuksia.

Lisätietoja:

Jari Aho 040 586 4700

Mari Aho 040 545 1336

**TE-toimiston näkemyksiä yhteistyöstä Pilkingtonin kanssa**

Pirkanmaan TE-toimiston palveluesimies **Irene Impiön** mukaan Pilkingtonin kanssa pilotoitu palvelumalli liittyy tavallaan myös TE-toimiston omaan rakennemuutokseen. Toimistolle oli sopiva aika aloittaa muutosturva-asioiden remontointi puhtaalta pöydältä ja kokeilla jotain aivan uutta.

 –Tällaiseen toimintaan olisi ollut tarvetta aikaisemminkin, mutta nyt se toteutettiin nimenomaan siksi, että yritys itse halusi niin vahvasti olla mukana auttamassa irtisanottuja työntekijöitään. Pilkingtonin toiveet ja tavoitteet antoivat paljon haastetta myös meille, Irene Impiö summaa.

Palvelumallissa on mukana Pilkingtonin ja TE-toimiston lisäksi muun muassa Ylöjärven kaupunki, Uusyrityskeskus Ensimetri, ELY-keskus, Yritys-Suomi sekä Ylöjärven Yrityspalvelu Oy. Impiön mukaan Pilkingtonin tukipalvelujen tarjoajat ovat jo sitoutuneet yhteistyön jatkamiseen hyväksi havaitun mallin pohjalta.

-Väliaikatiedot ovat todella kannustavia. Urasuunnittelupalvelussa on mukana 70 pilkingtonilaista. Tästä ryhmästä 30 henkilöä aloittaa elokuussa yhteishankintana toteutettavassa lähihoitajakoulutuksessa. Palvelussa mukana olevista ryhmäläisistä osa on miettinyt muun muassa yliopisto-opintoja, teknistä suunnittelua, kieliopintoja sekä isännöitsijän tai laitoshuoltajan ammattia, Impiö selventää.

-Yrittäjyyspalveluihin osallistui 20 henkilöä. Osalla on liikeideakin työstettynä, joten hyvin todennäköisesti uusia yrityksiä on syntymässä, Impiö ennustaa.

Impiön mukaan työnvälityspalveluun ilmoittautui 120 pilkingtonilaista. Heistä osa työllistyi rekrytoivien yritysten vieraillessa tehtaalla kevään aikana. Nyt työnvälityspalveluja on henkilökohtaistettu. Näiden tarkempien selvitysten ja haastattelujen pohjalta pyritään löytämään hyvä ratkaisu myös jatkopalveluihin ilmoittautuneille 40 henkilölle.

Lisätietoja:

Irene Impiö, palveluesimies, Pirkanmaan TE-toimisto, p. 02950 45775, irene.impio@te-toimisto.fi

**Pilkington Automotive Finland lyhyesti**

Vuonna 1826 perustettu Pilkington on vuodesta 2006 kuulunut japanilaiseen NSG-konserniin, joka omistaa kokonaan tai osittain 49 float- eli tasolasitehdasta. Konserni työllistää maailmanlaajuisesti noin 28 000 työntekijää, valmistusta sillä on 29 maassa ja myyntiä yli 130 maassa.

Pilkington Automotiven Tampereen ja Laitilan tehtailla tehdään laseja erikoisajoneuvoihin, kuten traktoreihin, puimureihin ja linja-autoihin. Laitilan tehtaalla on noin 230 työntekijää, Tampereen tehdas Myllypurossa työllistää puolestaan noin 300 henkilöä.

-Ylöjärven tehtaan sulkemisen jälkeen Suomen Pilkingtonille jää vielä 700 työntekijää. Se on paljon, ja Pilkington Automotive säilyy yhtenä Suomen suurista työnantajista, Tähtinen kertoo.

Pilkington Automotive Finland Oy:n hallinnon alle kuuluvat myös Nivalassa ja Forssassa eristyslaseja rakennusteollisuudelle valmistavat tehtaat, Espoossa toimiva varaosalasien tukkuliike, Laitilassa laivojen vaativia lasituksia toimittava yksikkö Pilkington Marine sekä Lahdessa toistaiseksi lasinvalmistuksen pysäyttänyt Lahden Lasitehdas.

Pilkington Automotiven Suomen yhtiöiden liikevaihto viime tilikaudella oli 150 milj. € ja henkilökunnan määrä n. 1000.